ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0320/98

υποβολή: Phillip Whitehead (PSE) προς την Επιτροπή

(17 Φεβρουαρίου 1998)

Θέμα: Βουλγαρία

Τί μέτρα λαμβάνει η Επιτροπή για να εκφράσει την ανησυχία της για την αυξανόμενη ανθρωπιστική κρίση στη Βουλγαρία κατά τις διαπραγματεύσεις που συνεχίζονται να διεξάγονται με την εν λόγω χώρα;

Σ' ό,τι δε αφορά τα βουλγαρικά ορφανοτροφεία και τη χορηγούμενη βραχυπρόθεσμη βοήθεια, τί πράττει η Επιτροπή για να προσφέρει την απαιτούμενη μακροπρόθεσμη βοήθεια;

Απάντηση του κ.Van den Broek εξ ονόματος της Επιτροπής

(13 Μαρτίου 1998)

Η Κοινότητα, κυρίως, μέσω του προγράμματος Phare και της Υπηρεσίας Ανθρωπιστικής Βοήθειας της Ευρωπαϊκής Κοινότητας (ECHO), εξακολούθησε να παρέχει ουσιαστική κοινωνική και ανθρωπιστική βοήθεια στη Βουλγαρία κατά τη διάρκεια των ετών 1997-1998

Κατά τη διάρκεια του έτους 1997, η Επιτροπή και οι Βουλγαρικές αρχές συμφώνησαν δύο δέσμες, ύψους 20 εκατ. ECU εκάστη (ESAP1 και ESAP2), για τη διοχέτευση άμεσης χρηματοδοτικής βοήθειας σε ιδιαίτερα φτωχές οικογένειες και επιλεγμένα κοινωνικά και εκπαιδευτικά ιδρύματα τα οποία βρίσκονται υπό την εποπτεία των υπουργείων Εργασίας, Παιδείας και Υγείας, συμπεριλαμβανομένου ενός μεγάλου αριθμού ορφανοτροφείων και ειδικευμένων ιδρυμάτων για παιδιά. Το ESAP2, το οποίο εφαρμόζεται ακόμη, περιλαμβάνει, επίσης, σημαντικό σχέδιο δημιουργίας θέσεων απασχόλησης μέσω έργων αστικής ανάπλασης σε πέντε επιλεγμένους δήμους.

Η Βουλγαρία έλαβε προγραμματικά κεφάλαια ύψους 1,8 εκατ. ECU, τα οποία διατέθησαν μέσω της ECHO. Τα κεφάλαια αυτά διένειμαν τέσσερις ευρωπαϊκές μη κυβερνητικές οργανώσεις (ΜΚΟ), υπό μορφή φαρμάκων σε ιδρύματα ιατρικής περίθαλψης, συμπληρωματικού επισιτιστικού προγράμματος, δεμάτων με τρόφιμα στους πλέον άπορους και σχολικών γευμάτων.

Το Μάρτιο του 1997, η Επιτροπή ζήτησε από το Ίδρυμα ανάπτυξης της κοινωνίας των πολιτών, το οποίο χρηματοδοτείται από το πρόγραμμα Phare, ως άμεση και πρακτική απάντηση στην κοινωνική κρίση, να επαναπροσανατολίσει επιχορηγήσεις, ύψους 880.000 ECU σε βουλγαρικές ΜΚΟ με δράση στον κοινωνικό και ανθρωπιστικό τομέα.

Η Επιτροπή συμμετείχε πλήρως σε συσκέψεις συντονισμού των χορηγών βοήθειας και παρείχε τακτική ενημέρωση στην ομάδα των 24 σχετικά με την έκταση της κοινωνικής κρίσης που πλήττει τη χώρα.

Η Επιτροπή εξετάζει, επί του παρόντος, τρόπους με τους οποίους το πρόγραμμα ουσιαστικών κοινωνικών μεταρρυθμίσεων της βουλγαρικής κυβέρνησης - ειδικότερα στους τομείς συντάξεων, κοινωνικής πρόνοιας και πολιτικών υγείας - μπορεί να υποστηριχθεί αποτελεσματικότερα από το PHARE. Η εν λόγω βοήθεια θα ήταν δυνατόν να συμπληρώσει τη στήριξη της Κοινότητας στο πρόγραμμα μακροοικονομικών και διαρθρωτικών μεταρρυθμίσεων της Βουλγαρίας και, στις περιπτώσεις που ενδείκνυται, να διατεθεί από κοινού με δραστηριότητες άλλων χρηματοοικονομικών οργανισμών, συμπεριλαμβανομένης της Παγκόσμιας Τράπεζας.
ΓΡΑΠΤΗ ΕΡΩΤΗΣΗ E-1286/98

υποβολή: Gerardo Fernández-Albor (PPE) προς την Επιτροπή

(29 Απριλίου 1998)

Θέμα: Οικονομικές σχέσεις μεταξύ Μεξικού και Ευρωπαϊκής Ένωσης

Παρά το γεγονός ότι η Ευρωπαϊκή Ένωση είναι ο δεύτερος σε σπουδαιότητα εμπορικός εταίρος του Μεξικού και η δεύτερη πηγή ξένων άμεσων επενδύσεων σε αυτή τη χώρα, αμφότερα τα μέρη εκτιμούν ότι οι οικονομικές τους σχέσεις υστερούν κατά πολύ των πραγματικών δυνατοτήτων τους, ενώ έχει σημειωθεί μια υποχώρηση της συμμετοχής της Ευρωπαϊκής Ένωσης στο συνολικό εμπόριο του Μεξικού, από 11,45 % το 1990 σε 6,3 % το 1997.

Το Μεξικό έχει παραχωρήσει στους ευρωπαίους δασμολογικές προτιμήσεις λιγότερο ευνοϊκές από εκείνες που απολαύουν άλλες χώρες με τις οποίες έχει συνάψει συμφωνίες. Από την πλευρά της η Ευρωπαϊκή Ένωση έχει υπογράψει ανάλογες συμφωνίες με περισσότερες από 100 χώρες στις οποίες παρέχει μια εμπορική μεταχείριση πολύ πιο ευνοϊκή σε σχέση με την παρεχόμενη στο Μεξικό.

Με ποιο τρόπο θεωρεί η Επιτροπή ότι θα μπορούσε να προωθήσει μία νέα σχέση μεταξύ της Ευρωπαϊκής Ένωσης και του Μεξικού, λαμβάνοντας υπόψη ότι το Μεξικό πέρασε από τον προστατευτισμό στο άνοιγμα των αγορών και την τελευταία δεκαετία πενταπλασίασε τις πωλήσεις του στο εξωτερικό και αύξησε άνω του 600 % τις εισαγωγές του, ώστε να έχει τοιουτοτρόπως καταστεί η κυριότερη εξαγωγός και εισαγωγός χώρα της Ιβηρικής Αμερικής;

Απάντηση του κ.Marin εξ ονόματος της Επιτροπής

(3 Ιουνίου 1998)

Το Μεξικό αποτελεί σημαντικό εταίρο της Κοινότητας στην περιοχή της Λατινικής Αμερικής. Τα τελευταία έτη το κράτος αυτό προέβη στη σύναψη ειδικών εμπορικών σχέσεων με τις περισσότερες γειτονικές του χώρες στο πλαίσιο της Βορειοαμερικανικής Ζώνης Ελευθέρων Συναλλαγών (ΒΑΖΕΣ)

Η Επιτροπή γνωρίζει πολύ καλά ότι από τότε που δημιουργήθηκε η ALENA το 1994, η κατάσταση που προκύπτει έχει ως συνέπεια να αυξάνεται σημαντικά η ανταγωνιστικότητα των εταιριών οι οποίες είναι εγκατεστημένες στις χώρες ALENA, και να μειώνονται παράλληλα οι ευρωπαϊκές εξαγωγές οι οποίες υπάγονται πάντα σε μη προνομιακό τελωνειακό καθεστώς. Ο όγκος των κοινοτικών εξαγωγών προς το Μεξικό μειώθηκε ουσιαστικά ενώ οι εξαγωγές της Αμερικής και του Καναδά αυξήθηκαν σε αντίστοιχο ποσοστό.

Προκειμένου να αντιμετωπιστεί η κατάσταση αυτή, υπεγράφησαν στις 8 Δεκεμβρίου 1997 οι νέες συμφωνίες με το Μεξικό, βάσει των οποίων προβλέπεται η δημιουργία ζώνης ελευθέρων συναλλαγών στον τομέα των αγαθών και των υπηρεσιών. Στις συμφωνίες προβλέπεται επίσης ελεύθερη κυκλοφορία κεφαλαίου, το άνοιγμα των δημοσίων αγορών καθώς και η τήρηση κανόνων στους τομείς του ανταγωνισμού και της πνευματικής ιδιοκτησίας.

Το Κοινοβούλιο εξέφρασε τη σύμφωνη γνώμη του όσον αφορά τις εν λόγω συμφωνίες, οι οποίες, από τη στιγμή που θα τεθούν σε εφαρμογή, θα αποτελούν τη βάση των μελλοντικών εμπορικών διαπραγματεύσεων με το Μεξικό.
ΓΡΑΠΤΗ ΕΡΩΤΗΣΗ E-1651/98

υποβολή: David Bowe (PSE) προς την Επιτροπή

(29 Μαΐου 1998)

Θέμα: Οδηγία 86/278/ΕΟΚ

Μπορεί η Επιτροπή να γνωστοποιήσει πότε πρόκειται να αναθεωρήσει την Οδηγία 86/278/ΕΟΚ(1); Μπορεί να επιβεβαιώσει ότι, στο πλαίσιο αναθεωρημένης πρότασης, θα επεκτείνει το πεδίο εφαρμογής της οδηγίας αυτής ώστε να περιλάβει και ανώτατα όρια συγκέντρωσης, στην ιλύ καθαρισμού λυμάτων ρυπαντικών ουσιών όπως χρώμιο, σελήνιο, αρσενικό, φθόριο, μολυβδένιο, κοβάλτιο, διοξίνη, PCB, AOX, PAH, χλωριομένοι διαλύτες και άλλες οργανικές χημικές ουσίες; Θα περιλάβει, επίσης, σε μια αναθεωρημένη πρόταση κριτήρια για τη χρησιμοποίηση της ιλύος καθαρισμού λυμάτων στη γεωργία, όπως προβλέπεται από την οδηγία για την προστασία των υδάτων από τη νιτρορρύπανση γεωργικής προέλευσης (91/676/ΕΟΚ)(2);

Απάντηση της καςBjerregaard εξ ονόματος της Επιτροπής

(17 Ιουνίου 1998)

Η Επιτροπή σκοπεύει να προτείνει κατά το 1999 αναθεώρηση της οδηγίας 86/278/ΕΟΚ σχετικά με την προστασία του περιβάλλοντος και ιδίως του εδάφους για περιπτώσεις όπου χρησιμοποιείται ιλύς από εγκαταστάσεις καθαρισμού λυμάτων στη γεωργία.

Δεν είναι δυνατόν επί του παρόντος να καθορισθεί επακριβώς εάν στην πρόταση της Επιτροπής θα καθορίζονται οριακές τιμές για τα στοιχεία και τους οργανικούς ρύπους ανθρωπογενούς προέλευσης που αναφέρει το Αξιότιμο Μέλος του Κοινοβουλίου.

Η Επιτροπή διαβεβαιώνει, ωστόσο, το Αξιότιμο Μέλος του Κοινοβουλίου ότι στην πρόταση θα ληφθούν δεόντως υπόψη όλα τα απαραίτητα τεχνικά και οικονομικά στοιχεία για τη διασφάλιση υψηλού επιπέδου περιβαλλοντικής προστασίας.

(1) ΕΕ L 181, 4.7.1986, σελ. 6.

(2) ΕΕ L 375, 31.12.1991, σελ. 1.
ΓΡΑΠΤΗ ΕΡΩΤΗΣΗ E-0553/98

υποβολή: Alexandros Alavanos (GUE/NGL) προς την Επιτροπή

(4 Μαρτίου 1998)

Θέμα: Περιφερειακό Επιχειρησιακό Πρόγραμμα Αττικής-Υποπρόγραμμα 1 Μέτρο 2.

Στο Περιφερειακό Επιχειρησιακό Πρόγραμμα Αττικής, το μέτρο 2 του υποπρογράμματος 1 αφορά Διαχείρηση απορριμμάτων με ενέργειες για την ανακύκλωση απορριμμάτων, κατασκευή χώρου υγειονομικής ταφής απορριμμάτων (ΧΥΤΑ), συστήματα δεματοποίησης και σταθμό μεταφόρτωσης.

Σύμφωνα με το χρονοδιάγραμμα θα έπρεπε να είχαν απορροφηθεί, ως δημόσια δαπάνη, 19591 εκατομμύρια Ecu μέχρι το 1997.

1. Ποια από τα έργα έχουν παρουσιάσει τις μεγαλύτερες καθυστερήσεις, και ποιες οι κύριες αιτίες των καθυστερήσεων;

2. Υπήρξαν αλλαγές και ποιες κατά τη διάρκεια της αναθεώρησης του ΚΠΣ; Σε τι ποσοστό του προϋπολογισμού;

3. Τι απορροφήσεις υπάρχουν μέχρι 31.12.1997;

Απάντηση της κ.Wulf-Mathies εξ ονόματος της Επιτροπής

(7 Μαΐου 1998)

Σύμφωνα με τους δημοσιονομικούς πίνακες που τροποποιήθηκαν στις 21 Οκτωβρίου 1997, η δημόσια δαπάνη του μέτρου 1.2 του επιχειρησιακού προγράμματος "Αττική" (διαχείριση των απορριμμάτων) που προγραμματίστηκε έως το 1997, ανέρχεται σε 5,3 εκατ. ECU.

Κατά την τελευταία συνεδρίαση της επιτροπής παρακολούθησης του Κοινοτικού Πλαισίου Στήριξης (ΚΠΣ), που πραγματοποιήθηκε στις 31 Οκτωβρίου 1997, δεν υπήρξαν τροποποιήσεις όσον αφορά τα περιφερειακά προγράμματα.

Για τις τεχνικές λεπτομέρειες που αφορούν τις προγραμματισμένες εργασίες, την εξέλιξη τους και τις ενδεχόμενες αιτίες καθυστέρησης, η Επιτροπή παρακαλεί το Αξιότιμο Μέλος του Ευρωπαϊκού Κοινοβουλίου να απευθυνθεί στις περιφερειακές αρχές της Αττικής που είναι υπεύθυνες για την εφαρμογή του ΚΠΣ.

Το ποσό των πιστώσεων που δαπανήθηκαν στο τέλος του 1997, υπερβαίνει την πρόβλεψη που έγινε για το 1997, όπως αναθεωρήθηκε στις 21 Οκτωβρίου 1997 και ανέρχεται σε 6,4 εκατ. ECU.
ΓΡΑΠΤΗ ΕΡΩΤΗΣΗ E-0579/98

υποβολή: Amedeo Amadeo (NI) προς την Επιτροπή

(4 Μαρτίου 1998)

Θέμα: Διεθνείς μεταφορές ταξιδιωτών

Αναφερόμενος στο άρθρο 2, σημείο 1.3, του Κανονισμού ΕΟΚ 684/92(1) της 16ης Μαρτίου 1992, ερωτάται η Επιτροπή εάν γνωρίζει ότι το άρθρο αυτό, που προβλέπει καθεστώς άδειας για όλες τις παράλληλες γραμμές που εξυπηρετούν την ίδια πελατεία, βρίσκεται σε πλήρη αντίφαση με το άρθρο 4, σημείο 2, του ίδιου κανονισμού, και ότι εξαιτίας της αντίφασης αυτής έχουν διαπιστωθεί εκμεταλλεύσεις ειδικών τακτικών γραμμών που καλύπτονται από σύμβαση.

Ερωτάται επομένως η Επιτροπή

1. Εάν είναι διατεθειμένη να πάρει μέτρα για να θέσει τέλος στις "πειρατικές" αυτές γραμμές, τις οποίες ανέχονται τα κράτη μέλη;

2. για ποιο λόγο δεν προβαίνει σε απελευθέρωση των τακτικών γραμμών που υπόκεινται σε άδεια, ώστε να τις ανοίξει στον ανταγωνισμό των εταιρειών που είναι εγκατεστημένες στα κράτη μέλη, δεδομένου ότι οι ειδικές τακτικές γραμμές, θεωρούμενες ως "τακτικές" γραμμές, εξαιρούνται από τη χορήγηση άδειας και επομένως μπορούν να εξομοιωθούν με τις υφιστάμενες τακτικές γραμμές και να τις υποκαταστήσουν με μια σύμβαση.

(1) ΕΕ L 74, 20.3.1992, σελ. 1.
ΓΡΑΠΤΗ ΕΡΩΤΗΣΗ E-1481/98

υποβολή: Wim van Velzen (PSE) προς την Επιτροπή

(13 Μαΐου 1998)

Θέμα: Κατάχρηση και απάτη με ενισχύσεις του ΕΚΤ στην Ολλανδία

Στην Ολλανδία έχουν δημιουργηθεί πολλές αντιδράσεις μετά την μετάδοση του τηλεοπτικού προγράμματος

NOVA που είχε ως κύριο θέμα τις ενισχύσεις του ΕΚΤ προς την Οργάνωση υπέρ της Επιδοτούμενης Απασχόλησης(NVSE). Το πρόγραμμα αποκάλυψε ότι το 70 % περίπου από τα 1,7 εκατ. φιορίνια που έλαβε η NVSE για να προωθήσει την πρόσβαση ατόμων με ειδικές ανάγκες σε θέσεις ερεγασίας, δεν διοχετεύθηκε σε ιδρύματα για άτομα με ειδικές ανάγκες:τα ιδρύματα έλαβαν 2.700 φιορ.αντί 8.800 φιορ. ανά συμμετέχον άτομο.

Το υπόλοιπο ποσό διατέθηκε, μεταξύ άλλων, στην διοργάνωση συνεδρίων και στην εκτύπωση φυλλαδίων.Φαίνεται επίσης ότι, σε ορισμένες περιπτώσεις, άτομα με ειδικές ανάγκες που είχαν λάβει ενισχύσεις από άλλους φορείς αναφέρονται εκ νέου στον προϋπολογισμό του ΕΚΤ.

Γνωρίζει η Επιτροπή τα προαναφερθέντα γεγονότα; Πώς σκέπτεται να αντιδράσει σχετικώς η Επιτροπή; Εάν τα γεγονότα αυτά είναι εν γνώσει της Επιτροπής, πώς εξηγείται ότι έχουν εγκριθεί και πάλι οι ενισχύσεις προς την NVSE;

Απάντηση του κ.Flynn εξ ονόματος της Επιτροπής

(23 Ιουνίου 1998)

Η Επιτροπή γνωρίζει το σχέδιο το οποίο διαχειρίζεται η Οργάνωση υπέρ της Επιδοτούμενης Απασχόλησης (NVSE) στις Κάτω Χώρες κατά τον πρώτο γύρο του προγράμματος Απασχόληση - Horizon. Ο προϋπολογισμός του σχεδίου δεν προορίζεται εξ ολοκλήρου για την παροχή κατάρτισης που αποβλέπει να βοηθήσει τα άτομα με ειδικές ανάγκες, όπως υπονοούσε το εν λόγω τηλεοπτικό πρόγραμμα.

Αυτό τον καιρό διεξάγεται έρευνα σχετικά με το σχέδιο από το ολλανδικό Υπουργείο Κοινωνικών Υποθέσεων και Απασχόλησης. Δεν έχει ακόμη υποβληθεί τελική δήλωση και, κατά συνέπεια, δεν υπάρχει οριστική εικόνα της κατάστασης όσον αφορά τις πραγματικές δαπάνες.

Οι αποφάσεις σχετικά με περαιτέρω χρηματοδότηση ελήφθησαν βάσει νέων αιτήσεων για νέα σχέδια.

Οι πληροφορίες των οποίων έλαβε γνώση το εν λόγω κράτος μέλος δεν αποτέλεσαν λόγο άρνησης περαιτέρω χρηματοδότησης γι' αυτό το σχέδιο.
ΓΡΑΠΤΗ ΕΡΩΤΗΣΗ E-1690/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Ενημέρωση σχετικά με το πρόγραμμα Natura της ΕΕ

Το πρόγραμμα Natura της Ευρωπαϊκής Ένωσης σχετικά με τη διατήρηση της βιοποικιλότητας στα κράτη μέλη της Κοινότητας έχει σχολιασθεί δυσμενώς στη Φινλανδία κυρίως λόγω του τρόπου ενημέρωσης.

Ποια μέτρα έχει λάβει η Επιτροπή προκειμένου να διασφαλισθεί η νομική προστασία των πολιτών και το δικαίωμά τους για πληροφόρηση εν σχέση με την προετοιμασία του προγράμματος Natura στα κράτη μέλη; Με ποιον τρόπο σκοπεύει να εποπτεύσει την τήρηση των μέτρων αυτών η Επιτροπή;

Απάντηση της καςBjerregaard εξ ονόματος της Επιτροπής

(18 Ιουνίου 1998)

Εναπόκειται στα κράτη μέλη να προτείνουν τους καταλόγους τοποθεσιών για το δίκτυο Natura 2000, σύμφωνα με το άρθρο 4 της οδηγίας 92/43/ΕΟΚ της 21ης Μαΐου 1992 περί της διατηρήσεως των φυσικών οικοτόπων (ενδιαιτημάτων) και και της άγριας πανίδας και χλωρίδας, της καλούμενης οδηγίας "ενδιαιτήματα"(1). Το μέρος αυτό του δικτύου Natura 2000 που διαλαμβάνει την εθνική επιλογή τοποθεσιών, μπορεί επίσης να περιλαμβάνει δημόσιο διάλογο και διάχυση πληροφοριών προς τους πολίτες σχετικά με τις τοποθεσίες που θα προταθούν και με τις φυσικές αξίες τους. Ομοίως, εναπόκειται στα κράτη μέλη να παρέχουν κατάλληλες πληροφορίες για τις νομικές επιπτώσεις της υπαγωγής των προτεινόμενων τοποθεσιών στο δίκτυο Natura 2000.

Η Επιτροπή καταβάλλει κάθε προσπάθεια εξασφάλισης της διαφάνειας των δραστηριοτήτων της σχετικά με την δημιουργία του δικτύου Natura 2000. Με σκοπό την διάχυση πληροφοριών για τις διάφορες φάσεις και επιπτώσεις της διαδικασίας αυτής, συντάσσεται, τρεις φορές τον χρόνο, ειδικό ειδησιογραφικό δελτίο Natura 2000, με κυκλοφορία 14 000 αντιτύπων, και διατίθεται σε όλους τους ενδιαφερομένους. Επιπλέον, η Επιτροπή διαθέτει μία ηλεκτρονική σελίδα σχετικά με τη διατήρηση της φύσεως, όπου περιλαμβάνονται περαιτέρω πληροφορίες για το Natura 2000.

(1) ΕΕ L 206, 22.7.1992.
ΓΡΑΠΤΗ ΕΡΩΤΗΣΗ E-1352/98

υποβολή: Ben Fayot (PSE) προς την Επιτροπή

(7 Μαΐου 1998)

Θέμα: Εναλλακτική μέθοδος για τα πειράματα με ζώα

Το Ευρωπαϊκό Κοινοβούλιο καθώς και οι Ευρωπαίοι που ενδιαφέρονται για την προστασία των ζώων ζητούν συνεχώς τα τελευταία χρόνια να αντικατασταθούν από εναλλακτικές μεθόδους τα πειράματα με ζώα (π.χ. στον τομέα των καλλυντικών προϊόντων).

Σήμερα έχουμε πληροφορίες ότι το συμβόλαιο του καθηγητή Michaël Balls, διευθυντού του Ευρωπαϊκού Κέντρου ECVAM της ΕΕ στην Ισπρα (Ιταλία) παρατάθηκε μόνο για δύο έτη αντί για πέντε.

Σημαίνει το γεγονός αυτό ότι το ερευνητικό κέντρο έχει ακινητοποιηθεί και ότι η ήδη αρκετά καθυστερημένη πολιτική της Επιτροπής για την αντικατάσταση των πειραμάτων με ζώα από εναλλακτικές μεθόδους έχει γίνει ακόμη λιγότερο αποτελεσματική;

Απάντηση της καςCresson εξ ονόματος της Επιτροπής

(24 Ιουνίου 1998)

Το Ευρωπαικό Κέντρο ελέγχου Καταλληλότητας Εναλλακτικών Μεθόδων (ECVAM) του Κοινού Κέντρου Έρευνών (ΚΚΕρ) θα συνεχίσει να λαμβάνει τους πόρους που του είναι αναγκαίοι για τη διεξαγωγή αποτελεσματικής έρευνας.

Όπως και στην περίπτωση του τετάρτου προγράμματος-πλαισίου έρευνας και ανάπτυξης(1), η ανάπτυξη εναλλακτικών μεθόδων δοκιμών θα συνεχισθεί στο πέμπτο πρόγραμμα-πλαίσιο. Ο προσανατολισμός αυτός συμπεριλαμβάνεται στο ειδικό πρόγραμμα του ΚΚΕρ και επίσης στις έμμεσες δράσεις.

Η κοινή θέση του Συμβουλίου της 12ης Φεβρουαρίου 1998 σχετικά με το 5ο πρόγραμμα-πλαίσιο έρευνας(2) ορίζει πράγματι στην πρώτη δράση "Ποιότητα ζωής και διαχείριση των εμβίων πόρων" ότι "στο μέτρο του δυνατού, τα πειράματα και οι δοκιμές σε ζώα θα πρέπει να αντικατασταθούν από μεθόδους in vitro ή άλλες εναλλακτικές μεθόδους".

(1) ΕΕ L 117, 8.5.1990.

(2) COM(97)553 τελικό.
ΓΡΑΠΤΗ ΕΡΩΤΗΣΗ E-1115/98

υποβολή: Hartmut Nassauer (PPE) προς την Επιτροπή

(8 Απριλίου 1998)

Θέμα: Θέση του προϋπολογισμού B-4113 - Πρόγραμμα ολοκλήρωσης για τους πρόσφυγες - Έκθεση σχετικά με την εκτέλεση και επιλογή σχεδίων το έτος 1997 - Παράρτημα Ι: απαρίθμηση των προς ενίσχυση σχεδίων

Η έκθεση για την εκτέλεση και επιλογή σχεδίων το έτος 1997 στο πλαίσιο της θέσης του προϋπολογισμού B-4113 - Πρόγραμμα ολοκλήρωσης για τους πρόσφυγες - περιλαμβάνει στο παράρτημα απαρίθμηση των σχεδίων που έχουν επιλεγεί για ενίσχυση το 1997. Από τα προς ενίσχυση σχέδια στη Γερμανία που απαριθμούνται στις παραγράφους 10-24, προκύπτουν τα ακόλουθα ερωτήματα:

Ποια ποσά έχουν καταβληθεί για τα διάφορα σχέδια;

Ποιος είναι ο ακριβής προσανατολισμός των ενισχύσεων;

Σε ποιο ποσοστό ανέρχεται η ευρωπαϊκή συμβολή στη χρηματοδότηση του εκάστοτε σχεδίου;

Καλύπονται από τις ενισχύσεις και έξοδα προσωπικού;

Με ποια μορφή διεξάγεται ο έλεγχος της αποτελεσματικότητας των ενισχύσεων που καταβάλλονται;

Απάντηση του κ.Flynn εξ ονόματος της Επιτροπής

(2 Ιουνίου 1998)

Τα 15 γερμανικά δοκιμαστικά σχέδια που επελέγησαν προς χρηματοδότηση το 1997 παρουσιάζουν σημαντικές διαφορές ως προς την έκταση και, κατά συνέπεια, τα ποσά των κοινοτικών επιδοτήσεων που χορηγήθηκαν στα ενλόγω σχέδια κυμαίνονται μεταξύ 30.141 ECU και 320.000 ECU. Aνάλογα με την ποιότητα και την έκταση κάθε σχεδίου και τις υποβληθείσες αιτήσεις χρηματοδότησης, το ποσοστό της κοινοτικής υποστήριξης κυμαίνεται μεταξύ 31 % και 71 % του συνολικού κόστους του σχεδίου. Ο μέσος όρος της κοινοτικής ενίσχυσης των γερμανικών δοκιμαστικών σχεδίων ανέρχεται σε 50,4 %, και το ποσό αυτής της ενίσχυσης είναι 1,29 εκατ. ECU.

Κατά κανόνα, η κοινοτική ενίσχυση των σχεδίων καταβάλλεται σε τρεις δόσεις. Η ενίσχυση καλύπτει το προσωπικό που έχει άμεση σχέση με την εφαρμογή των επιλεγέντων σχεδίων.

Όσον αφορά την αξιολόγηση των αποτελεσμάτων, κάθε προτεινόμενο σχέδιο πρέπει να περιλαμβάνει κατάλληλο σύστημα αξιολόγησης των διαφόρων σταδίων εφαρμογής. Η δεύτερη και η τρίτη δόση της κοινοτικής ενίσχυσης καταβάλλονται μόνον αφού η Επιτροπή λάβει και εγκρίνει εκθέσεις διοικητικού περιεχομένου, οικονομικού περιεχομένου και εκθέσεις δραστηριοτήτων που υποβάλλει ο δικαιούχος εντός των προθεσμιών που ορίζει η σύμβαση που λαμβάνεται ως βάση για την καταβολή του ποσού της χρηματοδότησης. Επιπροσθέτως, όλα τα σχέδια που επιλέγονται για χρηματοδότηση και τα αποτελέσματά τους παρακολουθούνται από την Task force για την ένταξη, την οποία έχει συγκροτήσει το ευρωπαϊκό συμβούλιο προσφύγων και εξορίστων (ECRE) στο πλαίσιο του προγράμματός του με τίτλο "Ευρωπαϊκό δίκτυο για την ένταξη των προσφύγων". Μετά την ολοκλήρωση των σχεδίων, η Επιτροπή πραγματοποιεί αξιολόγηση.

Ειδικότερες πληροφορίες και λεπτομέρειες σχετικά με καθένα από τα γερμανικά δοκιμαστικά σχέδια που επελέγησαν προς χρηματοδότηση το 1997 διαβιβάζονται άμεσα στον αξιότιμο βουλευτή και στη γραμματεία του Κοινοβουλίου.
ΓΡΑΠΤΗ ΕΡΩΤΗΣΗ P-1757/98

υποβολή: Graham Watson (ELDR) προς την Επιτροπή

(27 Μαΐου 1998)

Θέμα: " Γκετοποίηση" πληθυσμού Ρόμ εκ μέρους των τσεχικών αρχών

Εχει άραγε υποπέσει στην αντίληψη της Επιτροπής το γεγονός ότι οι τσεχικές αρχές σχεδιάζουν τη "γκετοποίηση" πολλών εκατοντάδων Ρόμ με την ανέγερση τοίχου γύρω από τις πολυκατοικίες στις οποίες κατοικούν, προκειμένου να τους διαχωρίσουν από τους Τσέχους κατοίκους, και ποιά μέτρα σκοπεύει να λάβει η Επιτροπή προκειμένου να διασφαλίσει τη ματαίωση της ρατσιστικής αυτής ενέργειας;

Απάντηση του κ.Van den Broek εξ ονόματος της Επιτροπής

(18 Ιουνίου 1998)

Η Επιτροπή γνωρίζει το θέμα στο οποίο αναφέρεται το Αξιότιμο Μέλος του Κοινοβουλίου. Ανώτεροι υπάλληλοι της Επιτροπής έθιξαν το θέμα στις τσεχικές αρχές σε ανώτατο επίπεδο και εξέφρασαν το ενδιαφέρον τους.

Η εταιρική σχέση για την προσχώρηση της Τσεχικής Δημοκρατίας, τον Μάρτιο 1998, αναφέρει σαν μία από τις προτεραιότητες την περαιτέρω εργασία για την ενσωμάτωση των Ρομ. Το σχέδιο του προγράμματος Phare 1998 για την Τσεχική Δημοκρατία προβλέπει σημαντική υποστήριξη για την επίτευξή της μέσω της χρηματοδότησης δραστηριοτήτων που αφορούν την εκπαίδευση, την κατάρτιση, τις νομικές συμβουλές και τη δημόσια ενημέρωση. Η υποστήριξη αυτή προστίθεται σε ό,τι παρείχε το πρόγραμμα Phare από το 1993 για να βελτιώσει την κατάσταση των Ρομ στην Τσεχική Δημοκρατία.

Πρέπει επίσης να σημειωθεί ότι η τσεχική κυβέρνηση, τον Οκτώβριο του 1997, ενέκρινε ένα εθνικό πρόγραμμα για να υποστηρίξει τους Ρομ στην ενσωμάτωσή τους στην τσεχική κοινωνία. Οι πρώτες εκθέσεις σχετικά με την πρόοδο που σημειώθηκε σχετικά με το πρόγραμμα αυτό αναμένονται πριν από το καλοκαίρι. Σύμφωνα με τις διατάξεις της εταιρικής σχέσης για την προσχώρηση, η συνάντηση της Κοινότητας και της τσεχικής επιτροπής για την προσχώρηση, στις 9 Ιουλίου 1998, θα αποτελέσει κατάλληλη ευκαιρία για τις τσεχικές αρχές να αναφερθούν στην πρόοδο αυτού του εθνικού προγράμματος και, για την Κοινότητα, να επαναλάβει τη θέση της σχετικά με τους Ρομ σάυτή τη χώρα.
ΓΡΑΠΤΗ ΕΡΩΤΗΣΗ E-0741/98

υποβολή: Mihail Papayannakis (GUE/NGL) προς την Επιτροπή

(18 Μαρτίου 1998)

Θέμα: Έργα στη νήσο Γαυδοπούλα

Σύμφωνα με μια μελέτη η οποία βρίσκεται υπό έγκριση στο ΥΠΕΧΩΔΕ σχεδιάζεται στη Γαυδοπούλα η δημιουργία βιομηχανικής μονάδας κατασκευής κοντέινερ, καθώς και σταθμός διακίνησης. Στη μελέτη χωροθέτησης εμφανίζεται η κατασκευή βιομηχανικών εγκαταστάσεων και κτιρίων συνολικού εμβαδού 31.000 τ.μ., καθώς και η δημιουργία δεξαμενών καυσίμων για τον ανεφοδιασμό πλοίων. Η κατασκευή των κτιρίων και των εγκαταστάσεων προϋποθέτει την ισοπέδωση της Γαυδοπούλας από 43μ. που είναι σήμερα σε 6μ. τελικό ύψος.

Λαμβάνοντας υπόψη ότι:

α) υπάρχουν αντιδράσεις από οικολογικές οργανώσεις και τοπικούς φορείς,

β) αναμένεται απόφαση του Κεντρικού Αρχαιολογικού Συμβουλίου γιατί υπάρχουν αρχαιότητες στην ξηρά και στον ενάλιο χώρο,

γ) η Γαυδοπούλα και η Γαύδος έχουν προταθεί από τις αρμόδιες ελληνικές αρχές για ένταξη στο ΝΑΤURA 2000, και

δ) το άρθρο 6 της οδηγίας 92/43/ΕΟΚ(1) για τη διατήρηση των φυσικών οικοτόπων καθώς και της άγριας πανίδας και χλωρίδας,

Ερωτάται η Επιτροπή:

1. Εντάσσεται η εν λόγω επένδυση σε κοινοτικό σχέδιο για χρηματοδότηση;

2. Προτίθεται να ζητήσει πληροφορίες και εξηγήσεις από τις αρμόδιες ελληνικές αρχές για το πως συμβιβάζεται η πρότασή τους για ένταξη της Γαυδοπούλας στο Νatura 2000 με την εν λόγω επένδυση η οποία είναι επιβαρυντική για το περιβάλλον;

3. Έχει γίνει κατάλληλη ΜΠΕ για την επένδυση με έμφαση στην οικολογική διάσταση ως προς τη διατήρηση της φύσης στην περιοχή αυτή;

4. Μπορεί να παράσχει διαβεβαιώσεις ότι θα μεσολαβήσει στις αρμόδιες ελληνικές αρχές ώστε να υπάρξει μια διευθέτηση βασιζόμενη στην ορθή και ισόρροπη διαχείριση του σημαντικού αυτού για την Ευρώπη οικοσυστήματος κατά την έννοια της οδηγίας 92/43/ΕΟΚ;

Απάντηση της καςBjerregaard εξ ονόματος της Επιτροπής

(22 Απριλίου 1998)

1. Η συγκεκριμένη επένδυση δεν υποβλήθηκε για να χρηματοδοτηθεί από τα διαρθρωτικά ταμεία.

2. Οι νήσοι Γαύδος και Γαυδοπούλα προτάθηκαν από τις ελληνικές αρχές ως τοποθεσίες κοινοτικού ενδιαφέροντος με βάση την οδηγία 92/43/ΕΟΚ του Συμβουλίου της 21ης Μαΐου 1992 για την προστασία των φυσικών ενδιαιτημάτων και της άγριας πανίδας και χλωρίδας(2). Όντως, στην τοποθεσία αυτή υπάρχουν και διαβιούν ορισμένα πρωτεύοντα ενδιαιτήματα και είδη και πρέπει να αποφευχθεί η φθορά ή η διατάραξή τους ενόψει της μελλοντικής ένταξης της τοποθεσίας στο δίκτυο Natura 2000.

3.- 4. Η Επιτροπή εξετάζει τα θέματα που έθεσε το Αξιότιμο Μέλος του Ευρωπαϊκού Κοινοβουλίου και θα ζητήσει με επιστολή της από τις ελληνικές αρχές ακριβείς πληροφορίες σχετικά με τα έργα κατασκευής της βιομηχανικής παραγωγικής μονάδας και του κέντρου διαμετακόμισης στη Γαυδοπούλα. Η Επιτροπή θα διερευνήσει συγκεκριμένα κατά πόσον υπάρχει συμμόρφωση με τις διατάξεις του κοινοτικού δικαίου (οδηγία 85/337/ΕΟΚ του Συμβουλίου της 27ης Ιουνίου 1985 για την εκτίμηση των περιβαλλοντικών επιπτώσεων ορισμένων δημοσίων και ιδιωτικών έργων(3) και οδηγία 92/43/ΕΟΚ).

(1) ΕΕ L 206, 22.7.1992, σελ. 7.

(2) ΕΕ L 206, 22.7.1992.

(3) ΕΕ L 175, 5.7.1985.